৫০% শুল্কের হুমকি মেক্সিকোর! কী জানাল নয়াদিল্লি?

ওয়েব ডেস্ক : ভারতের উপর শুল্ক চাপিয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। সেই পথে হেঁটে ভারতের কিছু পণ্যের উপর ৫০ শতাংশ শুল্ক (Tariffs) চাপানোর সিদ্ধান্ত নিয়েছে মেক্সিকো (Mexico)। ১ জানুয়ারি থেকে এই শুল্ক কার্যকর হবে। এ বার এ নিয়ে মুখ খুলল নয়াদিল্লি । জানানো হয়েছে, মেক্সিকোর সঙ্গে আলোচনা চালাবে ভারত। রফতানিকারকদের স্বার্থ সুরক্ষিত করতে পদক্ষেপও করা হবে।

মেক্সিকোর (Mexico) তরফে সম্প্রতি জানানো হয়েছিল, যে সব দেশের সঙ্গে তাদের মুক্ত বাণিজ্য নেই তাদের উপর ৫ থেকে ৫০ শতাংশ পর্যন্ত শুল্ক চাপানো হবে। সেই সব দেশগুলির মধ্যে রয়েছে ভারত, ইন্দোনেশিয়া, দক্ষিণ কোরিয়া, চিন এবং থাইল্যান্ড। সূত্রের খবর, ভারতকে যাতে এই শুল্ক নীতির বাইরে রাখা হয় তার জন্য আবেদন জানানো হয়েছিল মেক্সিকোর সরকারকে। কিন্তু তাতে রাজি হয়নি ক্লদিয়া শেইনবম-এর সরকার।

আরও খবর : সিডনিকাণ্ডে ইহুদি-বিদ্বেষের ছায়া! কী বলল ইজরায়েল?

সংবাদ সংস্থা পিটিআই-কে এক এক আধিকারিক বলেছেন, মেক্সিকোর তরফে নতুন শুল্ক নীতি নিয়ে বিল পেশ হওয়ার পরেই তাদের সঙ্গে আলোচনা শুরু করে ভারত (India)। কিন্তু তাতে কোনও সমাধান মেলেনি বলে খবর। অন্যদিকে ওই আধিকারিক বলেছেন, রফতানিকারকদের স্বার্থ সুরক্ষিত করতে বদ্ধপরিকর ভারত সরকার। সেই মতো পদক্ষেপ করা হবে। মেক্সিকোর সঙ্গে বাণিজ্যিক সম্পর্ককে ভারত গুরুত্ব দেয় বলেও জানিয়েছেন তিনি।

এমন শুল্ক ভারত ও মেক্সিকোর মধ্যে দ্বিপাক্ষিক বাণিজ্যের উপর বড় প্রভাব ফেলতে পারে। কারণ, ২০২৪ সালে দুই দেশের মধ্যে বাণিজ্য হয়েছিল ১১.৭ বিলিয়ন ডলারের। মেক্সিকোতে ভারতের রপ্তানি ছিল প্রায় ৫২ হাজার কোটি টাকার। আমদানির পরিমাণ ছিল ২৬ হাজার কোটি টাকার। তবে অভিযোগ, ভারতের সঙ্গে কোনও আলোচনা ছাড়াই ভারতের উপর এই শুল্ক চাপানো হয়েছে।